Document ID: 32012D0031
Publication Date: 2011-12-21

Content:
DEĊIŻJONI TA’ IMPLIMENTAZZJONI TAL-KUMMISSJONI
tal-21 ta’ Diċembru 2011
li temenda l-Anness I għad-Deċiżjoni 2007/275/KE dwar il-listi ta’ annimali u prodotti li huma soġġetti għal kontrolli fil-postijiet ta’ spezzjoni fuq il-fruntieri skont id-Direttivi tal-Kunsill 91/496/KEE u 97/78/KE
(notifikata bid-dokument numru C(2011) 9517)
(Test b’relevanza għaż-ŻEE)
(2012/31/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 4(5) tagħha,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 3(5) tagħha,
Billi:
(1)
Id-Direttiva 91/496/KEE tipprovdi għal kontrolli veterinarji rigward fuq annimali li jidħlu fl-Unjoni minn pajjiżi terzi li għandhom jitwettqu mill-Istati Membri skont dik id-Direttiva.
(2)
Id-Direttiva 97/78/KE tipprovdi għall-verifiki veterinarji fuq ċerti prodotti li joriġinaw mill-annimali u ċerti prodotti tal-pjanti introdotti fl-Unjoni minn pajjiżi terzi.
(3)
Dawk id-Direttivi jipprovdu li l-awtoritajiet doganali tal-Istati Membri m'għandhomx jippermettu l-importazzjoni fl-Unjoni tal-annimali u l-prodotti kkonċernati sakemm dawk il-kontrolli veterinarji ma jkunux twettqu b'riżultati sodisfaċenti fil-postijiet ta’ spezzjoni fuq il-fruntieri.
(4)
Id-Deċiżjoni tal-Kummissjoni 2007/275/KE (3) tipprovdi li l-annimali u prodotti li joriġinaw mill-annimali elenkati fl-Anness I tagħha għandhom jiġu suġġetti għal kontrolli veterinarji fil-postijiet ta’ spezzjoni fuq il-fruntieri skont id-Direttivi 91/496/KEE u 97/78/KE (“il-kontrolli veterinarji”).
(5)
L-annimali u l-prodotti li meħtieġa jgħaddu minn kontrolli veterinarji għandhom ikunu identifikabbli b'mod ċar. Għalhekk, il-lista stabbilita fl-Anness I tad-Deċiżjoni 2007/275/KE għandha tinġieb f'konformità mat-terminoloġija u r-referenzi stabbiliti fir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali) (4) u r-Regolament tal-Kummissjoni (UE) Nru 142/2011 tal-25 ta’ Frar 2011 li jimplimenta r-Regolament (KE) Nru 1069/2009 tal-Parlament Ewropew u tal-Kunsill li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jimplimenta d-Direttiva tal-Kunsill 97/78/KE rigward ċerti kampjuni u oġġetti eżentati mill-kontrolli veterinarji fuq il-fruntieri skont dik id-Direttiva (5).
(6)
Il-lista stabbilita fl-Anness I tad-Deċiżjoni 2007/275/KE tistabbilixxi l-annimali u l-prodotti skont in-Nomenklatura Magħquda (“NM”), kif previst fir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (6), bħala l-ewwel referenza għall-għażla ta’ kunsinni li għandhom jiġu sottomessi għal verifiki veterinarji.
(7)
Il-kodiċijiet NM stabbiliti f'dak ir-Regolament ġew aġġornati bosta drabi mid-data tal-adozzjoni tad-Deċiżjoni 2007/275/KE. Bidliet konsiderevoli ġew introdotti għall-kodiċijiet NM għall-prodotti li joriġinaw mill-annimali. Barra minn hekk, l-Anness I tar-Regolament (KEE) Nru 2658/87, kif emendat bir-Regolament tal-Kummissjoni (UE) Nru 1228/2010 (7) introduċa kodiċijiet NM għall-movimenti ta’ oġġetti speċifiċi, fosthom għall-provvista bil-vapur. Peress li dawk il-kodiċijiet tan-NM jistgħu jikkonċernaw prodotti li joriġinaw mill-annimali, dawn għandhom jiġu miżjuda mal-lista stabbilita fl-Anness I tad-Deċiżjoni 2007/275/KE.
(8)
It-Trade Control and Expert System (TRACES) tal-Unjoni stabbilita bid-Deċiżjoni tal-Kummissjoni 2004/292/KE tat-30 ta’ Marzu 2004 dwar l-introduzzjoni tas-sistema TRACES u li temenda d-Deċiżjoni 92/486/KEE (8) identifikat inizjalment annimali u prodotti li joriġinaw mill-annimali tat-titoli b'erba' figuri tan-NM. TRACES sussegwentement ġiet aġġornata u ċerti annimali u prodotti li joriġinaw mill-annimali jistgħu jiġu identifikati permezz tas-sottotitoli ta’ sitt jew tmien figuri tagħhom tal-kodiċijiet NM sabiex tiġi evitata klassifikazzjoni ħażina tal-oġġetti. Ir-referenzi rilevanti fil-lista stabbilita fl-Anness I tad-Deċiżjoni 2007/275/KE għandhom jiġu emendati kif xieraq.
(9)
Għal ċerti kodiċijiet NM, id-Deċiżjoni 2007/275/KE hija kkonċernata biss b'parti mill-kamp ta’ applikazzjoni tal-Kapitolu rilevanti jew titolu tan-NM. F'każijiet bħal dawn, il-kolonna 3 tal-lista stabbilita fl-Anness I ta’ dik id-Deċiżjoni tirreferi għal-leġiżlazzjoni veterinarja tal-Unjoni applikabbli u tipprovdi dettalji tal-annimali u oġġetti li għandhom jiġu soġġetti għal kontroll veterinarju. Filwaqt li jitqiesu tat-terminoloġija u r-referenzi issa previsti fir-Regolament (KE) Nru 1069/2009 u fir-Regolament (UE) Nru 142/2011, dawk ir-referenzi fid-Deċiżjoni 2007/275/KE għandhom jiġu aġġornati sabiex jikkunsidraw il-leġislazzjoni attwali tal-Unjoni.
(10)
Fl-interess tal-konsistenza tal-leġiżlazzjoni tal-Unjoni, il-lista stabbilita fl-Anness I tad-Deċiżjoni 2007/275/KE għandha tiġi aġġornata sabiex tikkunsidra l-emendi riċenti għall-kodiċijiet NM u tar-referenzi meħtieġa fil-kolonna 3 tal-lista.
(11)
Il-lista stabbilita fl-Anness I għad-Deċiżjoni 2007/275/KE għandha għalhekk tiġi sostitwita bil-lista fl-Anness għal din id-Deċiżjoni. Id-Deċiżjoni 2007/275/KE għandha għalhekk tiġi emendata skont dan.
(12)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2007/275/KE huwa mibdul bit-test fl-Anness għal din id-Deċiżjoni.
Artikolu 2
Din id-Deċiżjoni għandha tapplika mill-1 ta’ Jannar 2012.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, il-21 ta’ Diċembru 2011.

Metadata:
Eurovoc Level 1 Categories: 100147
100157
100156
Eurovoc Level 2 Categories: 100192
100257
100254
100193
100250
100245
Eurovoc Level 3 Categories: 2442
614
4380
3156
2711
2737
2735
All Eurovoc Categories: 1445
1937
2735
2737
3183
3191
4079
5751